
SURAH AL-INSYIQAQ 
Surah Langit Terbelah 
Surah (84) - Makkiyah - 25 ayat 








Dengan nama Allah Yang Maha Penyayang dan Maha Pengasih. 




1. Apabila langit pecah terbelah. 



0 » - > -'l'', V 

2. Dan mematuhi perintah Tuhannya dan memang kewajipannya mematuhi 

perintah. 






3. Dan apabila bumi ditarik lebar. 



4. Dan meluahkan keluar isi kandungannya dan menjadi kosong. 




5. Dan mematuhi perintah Tuhannya dan memang kewajipannya mematuhi 

perintah. 

6. Wahai insan! Sesungguhnya engkau bekerja dengan begitu penat menuju 

kepada Tuhanmu, maka (pada akhirnya) engkau tetap akan menemui- 
Nya. 




7. Barang siapa yang diserahkan buku amalannya dari sebelah kanannya. 




8. Maka ia akan dihisab dengan Hisab yang mudah dan ringan. 

0 



9. Dan ia akan kembali kepada keluarganya (di dalam Syurga) dengan riang 
gembira. 




10. Dan barang siapa yang diserahkan buku amalannya dari sebelah 
belakangnya. 




11. Maka ia akan meraung-raung mengutuk dirinya yang malang. 



12. Dan dia akan masuk ke dalam Neraka yang menjulang marak. 









13. Sesungguhnya (ketika di dunia dahulu) ia sentiasa bersukaria dalam 
keluarganya. 

14. Sesungguhnya dahulu dia menyangka bahawa dia tidak akan kembali 
(kepada Tuhannya). 

15. Malah sebenarnya Tuhannya sentiasa melihat tindak-tanduknya. 




16. Sesungguhnya Aku bersumpah dengan cahaya merah (di waktu senja). 



17. Dan demi malam dan segala apa yang dilindunginya. 



18. Demi bulan ketika ia mengambang penuh purnama. 







19. (Wahai insan!) Sesungguhnya kamu akan menunggang (peringkat 
perkembangan hidup) setingkat demi setingkat. 




20. Mengapakah mereka tidak mahu beriman? 






21. Dan mengapa apabila dibaca kepada mereka al-Qur'an, mereka tidak 
sujud? 




22. Sebenarnya orang-orang yang kafir itu sentiasa mendustakan (ajaran yang 
benar). 




23. Sedangkan Allah lebih mengetahui segala apa yang disembunyikan (di 
dalam hati mereka). 






24. Oleh itu, (wahai Muhammad!) Sampaikan kepada mereka berita gembira 
bahawa mereka akan mendapat azab yang amat pedih. 

25. Kecuali orang-orang yang beriman dan mengerjakan amalan-amalan yang 
salib. Mereka akan mendapat pahala yang tidak putus-putus. 

(Latar belakang dan pokok pembicaraan) 

Surah ini dimulakan dengan menayangkan beberapa pandangan Qiamat yang 
dijelaskan dengan luas di dalam Surah y.jZS I , Surah jlLiiVl dan Surah *LU| , 
tetapi gambaran Qiamat yang ditayangkan di dalam surah ini mempunyai satu ciri 
khusus yang berlainan, iaitu ciri menyerah diri kepada Allah, di mana langit dan bumi 
menyerah diri dengan penuh patuh dan khusyu' kepada Allah: 




1. "Apabila langit pecah terbelah." 

2. "Dan mematuhi perintah Tuhannya dan memang kewajipannya mematuhi 
perintah." 






3. "Dan apabila bumi ditarik lebar." 



Ak * V/' / 



4. "Dan meluahkan keluar isi kandungannya dan menjadi kosong." 



5 . "Dan mematuhi perintah Tuhannya dan memang kewajipannya mematuhi 

perintah." 



Itulah pembukaan yang menimbulkan rasa khusyu' yang mendalam sebagai 
persediaan untuk bertitah kepada manusia dan mencampakkan rasa rendah diri kepada 
Allah di dalam hati mereka, di samping mengingatkan persoalan diri mereka dan 
untung nasib mereka yang akan diterimanya di sisi Allah kelak dalam suasana khusyu', 
patuh dan menyerah diri, iaitu suasana yang ditimbulkan oleh langit dan bumi dalam 
pemandangan Qiamat yang begitu menggerunkan: 

6. "Wahai insan! Sesungguhnya engkau bekerja dengan begitu penat menuju 
kepada Tuhanmu, maka (pada akhirnya) engkau tetap akan menemui- 
Nya." 






7. "Barang siapa yang diserahkan buku amalannya dari sebelah kanannya." 

S i/. ✓ i. > */’/' 



8. "Maka ia akan dihisab dengan Hisab yang mudah dan ringan." 

0 1 dj. i&iP 

9. "Dan ia akan kembali kepada keluarganya (di dalam Syurga) dengan riang 
gembira." 



10. "Dan barang siapa yang diserahkan buku amalannya dari sebelah 
belakangnya." 




11. "Maka ia akan meraung-raung mengutuk dirinya yang malang." 

✓ < *//' 



12. "Dan dia akan masuk ke dalam Neraka yang menjulang marak." 






13. "Sesungguhnya (ketika di dunia dahulu) ia sentiasa bersukaria dalam 
keluarganya." 






14. "Sesungguhnya dahulu dia menyangka bahawa dia tidak akan kembali 
(kepada Tuhannya)." 

15. "Malah sebenarnya Tuhannya sentiasa melihat tindak-tanduknya." 




Bahagian yang ketiga menayangkan pemandangan alam buana yang berlaku 
sekarang di depan pancaindera mereka, iaitu pemandangan-pemandangan yang 
menunjukkan kehalusan tadbir dan perencanaan Allah di samping menjelaskan hakikat 
setelah bersumpah dengan pemandangan-pemandangan itu bahawa manusia tetap 
melalui berbagai-bagai keadaan yang direncana dan diaturkan oleh Allah. Mereka tidak 
dapat menghindarkan diri dari menempuh dan mengalami keadaan-keadaan itu: 




16. "Sesungguhnya Aku bersumpah dengan cahaya merah (di waktu senja)." 




17. "Dan demi malam dan segala apa yang dilindunginya." 




18. "Demi bulan ketika ia mengambang penuh purnama." 






19. "(Wahai insan!) Sesungguhnya kamu akan menunggang (peringkat 
perkembangan hidup) setingkat demi setingkat." 



Kemudian datang pula bahagian yang akhir dari surah ini menyatakan kehairanan 
terhadap sikap orang-orang yang tidak beriman. Itulah hakikat mereka sebagaimana 
yang telah dijelaskan di dalam dua bahagian yang silam, dan itulah kesudahan hidup 
mereka dan kesudahan alam dunia ini sebagaimana yang dijelaskan di dalam bahagian 
pertama surah ini. Oleh itu: 




20. "Mengapakah mereka tidak mahu beriman?" 




21. "Dan mengapa apabila dibaca kepada mereka al-Qur'an, mereka tidak 
sujud?" 

Kemudian dijelaskan bahawa ilmu Allah mengetahui segala apa yang 
disembunyikan mereka di dalam hati sanubari mereka, dan diiringi dengan ancaman 
bahawa mereka akan menerima balasan yang telah ditentukan: 



22. "Sebenarnya orang-orang yang kafir itu sentiasa mendustakan (ajaran 
yang benar)." 






23. "Sedangkan Allah lebih mengetahui segala apa yang disembunyikan (di 
dalam hati mereka)." 






24. "Oleh itu, (wahai Muhammad!) Sampaikan kepada mereka berita gembira 
bahawa mereka akan mendapat azab yang amat pedih." 




25. "Kecuali orang-orang yang beriman dan mengerjakan amalan-amalan 
yang salih. Mereka akan mendapat pahala yang tidak putus-putus." 



Nada pernyataan surah ini tenang, tetapi mempunyai saranan yang amat besar. 
Inilah cirinya yang dominan sehingga dalam pemandangan-pemandangan Qiamat 
sedangkan pemandangan-pemandangan itu ditayangkan dalam Surah^y^ji dalam 
suasana yang gempar dan dahsyat. Gaya pengucapan dalam surah ini ialah gaya 
pengucapan yang memberi kesedaran yang lemah-lembut selangkah demi selangkah, 
dengan cara yang tenang tenteram. Kata-kata: 



> -..r ? * 



6. "Wahai manusia!" 



mengandungi peringatan dan perangsang kepada hati nurani manusia. 

Bahagian-bahagian surah ini yang disusunkan sedemikian rupa membawa hati 
manusia menjelajah berbagai-bagai bidang kejadian alam dan persoalan-persoalan 
manusia yang bersilih ganti. Ia dimulai dengan pemandangan penyerahan diri alam 
buana, kemudian ia menyentuh hati manusia, kemudian pemandangan Hisab dan Balasan, 
pemandangan alam dan fenomena-fenomenanya yang menarik yang terbentang di depan 
mata, kemudian sekali lagi menyentuh hati manusia, kemudian melahirkan kehairanan 

dan ta'jub terhadap perilaku orang-orang yang masih tidak mahu beriman setelah 
diberikan semua penjelasan ini. Dan kemudian memberi ancaman azab keseksaan di 
samping mengecualikan orang-orang Mu'min yang akan dikurniakan pahala yang tak 
kunjung putus. 

Seluruh pengembaraan, pemandangan, saranan dan sentuhan itu dimuatkan 
dalam satu surah yang pendek yang tidak lebih dari beberapa baris sahaja. Hal ini tidak 
mungkin ditemui melainkan hanya di dalam kitab suci al-Qur'an yang aneh ini sahaja. 
Kerana tujuan-tujuan ini tidak mungkin dijelaskan dalam ruang yang besar sekuat daya 
dan keberkesanan penjelasan al-Qur'an. Memang al-Qur'an itu mudah menyampaikan 
peringatan. Ia berbicara secara langsung dengan hati manusia melalui jalan yang dekat. 
Itulah sifat firman Allah Yang Maha Mengetahui dan Maha Pakar. 

(Penta£siran ayat-ayat 1 - 5) 




1. "Apabila langit pecah terbelah." 



2 . "Dan mematuhi perintah Tuhannya dan memang kewajipannya mematuhi 

perintah." 







3. "Dan apabila bumi ditarik lebar." 



4. "Dan meluahkan keluar isi kandungannya dan menjadi kosong." 




5. "Dan mematuhi perintah Tuhannya dan memang kewajipannya mematuhi 

perintah." 



Kejadian langit yang terbelah pada Hari Qiamat itu telah pun diterangkan di dalam 
surah-surah yang lain. Tetapi perkara baru yang dikemukakan di dalam surah ini ialah 
penyerah diri langit kepada Tuhannya iaitu ia wajib menyerah diri menjunjung perintah 
Tuhannya dengan penuh keta’atan dan kepatuhan: 



Langit Mematuhi 
Perintah Allah 

Bumi Meluahkan 
Segala Isi Kandu- 
ngannya 



2 . "Dan mematuhi perintah Tuhannya dan memang kewajipannya mematuhi 

perintah." 

Kepatuhan langit kepada perintah Tuhannya ialah keta'atannya menjunjung 
perintah-Nya supaya pecah dan terbelah. 



Kewajipan itu tertanggung ke atasnya. Langit mengaku berkewajipan terhadap Allah 
dan inilah salah satu gejala kepatuhan yang diwajibkan ke atas dirinya dan diterima 
olehnya. 



Ada lagi satu perkara baru yang dikemukakan di dalam surah ini iaitu bumi pada 
Hari Qiamat kelak akan ditarik lebar: 






3. "Dan apabila bumi ditarik lebar." 



Mungkin maksudnya kawasan dan bentuk bumi kelak akan diregang dan ditarik 
lebar menyebabkan peraturan-peraturan dan undang-undang yang mengendalikan 
perjalanannya dan memelihara bentuk bulatnya yang ada sekarang ini menjadi kacau- 
bilau dan kucar-kacir. Di sini diungkapkan bahawa perkara ini berlaku dari tindakan 
yang datang dari luar bumi dengan menggunakan kata kerja majhul (possessive) "ditarik 
luas". 

4. "Dan meluahkan keluar isi kandungannya dan menjadi kosong." 



Ayat ini menggambarkan bumi seolah-olah makhluk hidup yang meluahkan keluar 
isi kandungannya dari berbagai-bagai makhluk yang tidak terhitung dan tidak diketahui 
banyaknya melainkan Allah, termasuklah isi kandungan di dalam bumi seperti logam- 
logam, air-air dan rahsia-rahsia yang hanya diketahui Allah. Semua isi kandungan ini 
telah dikandung bumi abad demi abad sehingga sampailah pada Hari Qiamat, dan pada 
hari itulah bumi akan meluahkan keluar semua isi kandungannya itu. 



P ” ^ 



5. "Dan mematuhi perintah Tuhannya dan memang kewajipannya mematuhi 

perintah." 

Bumi juga turut mematuhi perintah Allah seperti langit dan mengakui bahawa 
ta'at dan patuh kepada perintah Allah itu merupakan kewajipannya. Di dalam ayat-ayat 
ini langit dan bumi digambarkan seolah-olah dua makhluk yang bernyawa yang 
menerima dan menyambut perintah dengan segera dan patuh tanpa menyeleweng dan 
tanpa dipaksa. 

Walaupun pemandangan-pemandangan di dalam surah ini merupakan 
pemandangan-pemandangan Qiamat, namun gambarannya di sini diselubungi suasana 
khusyu', hebat dan tenang tenteram dan meninggalkan di dalam hati semangat 
penyerahan diri dan kepatuhan yang tidak tahu menyangkal atau membantah. 

(Pentafsiran ayat-ayat 6 - 9) 



Dalam suasana khusyu', patuh dan taat inilah bergemanya seruan Allah kepada 
manusia di hadapan alam buana dengan langit dan buminya yang menyerah diri 
sepenuhnya kepada Allah: 




6. "Wahai insan! Sesungguhnya engkau bekerja dengan begitu penat menuju 

kepada Tuhanmu, maka (pada akhirnya) engkau tetap akan menemui- 
Nya." 



"Wahai manusia!" yang telah dijadikan Allah dengan limpah ihsan-Nya, dan 
aikurniakan dengan sifat insaniyah yang menjadikannya satu makhiuk yang unik di 
alam ini, juga dengan sifat-sifat yang sepatutnya boleh menjadikannya satu makhluk 
yang lebih mengenali Allah dan lebih mematuhi Allah dari langit dan bumi. Allah 
meniupkan roh ciptaan-Nya pada manusia dan melengkapkannya dengan daya kebolehan 
untuk berhubung dengan-Nya dan untuk menerima pancaran nur dari-Nya. Manusia juga 
telah dikurniakan kesediaan untuk menerima limpah hidayat-Nya supaya ia dapat 
membersihkan dirinya dan meningkat naik setinggi-tingginya hingga sampai kepada 
darjat yang sempurna yang direncanakan Allah untuk umat manusia, dan ufuk-ufuk 
kesempurnaan ini amatlah tinggi dan jauh: 



CM 



6. 'Wahai insan! Sesungguhnya engkau bekerja dengan begitu penat menuju 
kepada Tuhanmu, maka (pada akhirnya) engkau tetap akan menemui- 
Nya." 



Perjuangan Me- 
rupakan Ciri Kehi- 
dupan Manusia 



Maksudnya, wahai insan! Engkau berpenat lelah meredah jalan pengembaraan 
hidupmu, engkau berpenat lelah memikul beban dan tanggunganmu, engkau berpenat 
Wah berusaha dan berjuang dan engkau berpenat lelah berjalan untuk sampai kepada 



Upacara Penyera- 
han Buku Laporan 
Amalan 

Allah di akhir perjalananmu. Ya, engkau akan pulang kepada Allah setelah engkau 
berpenat lelah dalam hidupmu. 

Wahai insan! Engkau terpaksa berpenat lelah walaupun untuk mencapai 
keni'matan dan kesenangan hidupmu. Engkau tidak akan mencapai keni'matan itu di 
bumi ini melainkan dengan kesungguhan bekerja dan dengan penat lelah berusaha, 
sama ada kepenatan tubuh badan dan kerja kuat atau kepenatan berfikir dan meluah 
perasaan. Pengalaman sedemikian dialami oleh semua orang yang berada atau orang 
yang tidak berada. Cuma yang berbeza ialah jenis kesungguhan bekerja dan kepenatan 
yang dialaminya. Oleh itu, kepenatan dan kejerihan itu merupakan suatu hakikat yang 
tetap dalam kehidupan manusia. Kemudian seluruh manusia akan mengakhiri 
penjelajahan hidupnya dengan kepulangan kepada Allah. 

Wahai insan! Engkau tidak akan menemui kerehatan di muka bumi ini buat 
selama-lamanya. Kerehatan ini hanya berada di Akhirat untuk mereka yang patuh dan 
menyerah diri kepada Allah. Kepenatan dan kejerihan hanya satu sahaja di bumi dalam 
kehidupan dunia ini walaupun berlainan warna dan rasa, tetapi akibatnya berlain-lainan 
apabila engkau sampai kepada Tuhanmu. Di sana ada orang yang menerima kepenatan 
dan kesusahan yang mengatasi segala kepenatan dan kesusahan di muka bumi ini, dan 
ada orang yang menerima keni'matan yang menghapuskan segala penderitaan yang 
pedih dan jerih yang dialaminya di bumi seolah-olah ia tidak pernah mengalami 
kepenatan dan kejerihan. 

Wahai insan yang dikurniakan dengan sifat-sifat kemanusiaan yang istimewa! 
Pilihlah untuk dirimu jalan yang layak dan sesuai dengan sifat-sifat istimewa yang 
dikurniakan Allah kepadamu! Pilihlah jalan yang memberi kerehatan kepadamu dari 
segala kepenatan semasa engkau menemui Allah kelak: 



Seruan ini menghubungkan dengan untung nasib yang akan diterima oleh orang- 
orang yang berpenat lelah dan bertungkus lumus di dunia apabila mereka sampai di 
penghujung jalan menemui Tuhan mereka: 




•' >"'V' S - r s^'v 



7. "Barang siapa yang diserahkan buku amalannya dari sebelah kanannya." 



8. "Maka ia akan dihisab dengan Hisab yang mudah dan ringan." 



Orang yang diserahkan buku laporan amalannya dari sebelah kanannya ialah 
orang yang mendapat keredhaan Allah yang berbahagia, iaitu orang yang beriman dan 
beramal dengan baik. Kerana itu ia diredhai Allah dan dikurniakan keselamatan dari azab 

Akhirat. Ia dihisab dengan Hisab yang mudah dan ringan. Ia tidak diperiksa dengan 
halus dan rapi. Hal ini telah digambarkan dengan cukup jelas oleh hadith-hadith yang 
diterima dari Rasulullah s.a.w.: 

4)1 4JUl Jii . eJ li j ^ ■ p 41)1 

Ll~>- 1 nL>u » c d)l JkS ’. cJi t cJIS . «<— >Ae- 

^y> i lJJS l j£ij <■ <— «JJJi - JIS .M 
. (^SLJlllj (_gXo^Jlj A*L2il 

Dari 'Aisyah r.a. katanya: Rasulullah s.a.w. telah bersabda, "Barang siapa 
dihisab dengan halus akan diazab. Kata 'Aisyah: Aku pun bertanya: 
Tidakkah Allah telah berfirman: Ia akan dihisab dengan hisab yang 
mudah dan ringan? Jawab beliau: Itu bukannya hisab. Itu hanya 
pembentangan amalan sahaja, barang siapa yang dihisab dengan 
halus pada hari Qiamat akan diazab." 

(Dikeluarkan oleh al-Bukhari, Muslim, at-Tirmizi dan an-Nasa'i) 

«* , w t 

j JjJ t» d> 1 <il Jj—y O w : cJLS ddjLf 

U i &\ Jj— y U» : cJi . «jjf-j LiL->- j^lll» i 

4 ^ J j j jJij jl : JIS * ? ^wJl 

. (.Uj>- 1 ^>uyi oljj) . «i^JULa JjUjj liwlp U 

Dari 'Aisyah juga katanya: Aku dengar Rasulullah s.a.w. berdo'a di dalam 
setengah-setengah solatnya: "Ya Tuhanku, hisabkan aku dengan hisab 
yang mudah dan ringan." Apabila beliau selesai aku pun bertanya: 'Ya 
Rasulullah, apakah hisab yang mudah dan ringan itu?" Jawab beliau: 

"Dilihat sahaja buku anutannya, kemudian dima'afkannya. Wahai 
'Aisyah! Barang siapa yang dihisab dengan halus pada hari itu akan 
dibinasa." 

(Diriwayatkan oleh al-lmam Ahmad) 

Itulah maksud Hisab yang mudah dan ringan yang- akan dihadapi oleh orang yang 
■enerima buku laporan amalannya dengan tangan kanannya. Ia akan selamat dan azab. 

"Dan ia akan kembali kepada keluarganya (di dalam Syurga) dengan 
riang gembira." 

tatu anggota-anggota keluarganya yang terselamat dan masuk Syuiga sebelumnya. 

Di Dalam Syiirga 
Setiap Orang Di- 
kumpulkan Kem- 
bali Dengan Ke- 
lompok Yang Di- 
sayangi Di Dunia 



Ayat ini memberi pengertian bahawa orang-orang yang sehaluan dan bersatu di 
atas keimanan dan kebaikan dari ahli-ahli Syuiga akan berkumpul kembali di dalam Syurga. 
Ia akan bercantum kembali di dalam Syurga dengan semua anggota keluarganya, 
sahabat handainya dan orang-orang yang dikasihinya. 



Ayat ini menggambarkan bahawa orang yang terselamat dari Hisab yang halus itu 
akan kembali ke pangkuan kelompoknya yang mempunyai hubungan kasih mesra 
dengannya setelah ia selesai menghadapi keadaan yang genting itu. Ia pulang kepada 
mereka dengan riang gembira kerana mendapat keselamatan dan kerana dapat bertemu 
kembali di dalam Syurga. 



(Pentafsiran ayat-ayat 10 - 12) 



Petanda Nasib 
Yang Malang Di 
Akhirat 



Nasib orang ini bertentangan dengan nasib orang yang mendapat keseksaan dan 
kebinasaan kerana dosa-dosanya, dan menerima buku laporan amalannya dengan perasaan 
hampa dan kecewa: 




10. "Dan barang siapa yang diserahkan buku amalannya dari sebelah 
belakangnya." 




11. "Maka ia akan meraung-raung mengutuk dirinya yang malang." 



Sebelum ini yang biasa kita temui di dalam ungkapan-ungkapan al-Qur'an ialah 
buku laporan amalan yang diserahkan dari sebeiah kanan dan buku laporan amalan yang 
diserahkan dari sebelah kiri, tetapi di dalam ayat ini terdapat satu gambaran baru iaitu 
buku amalan yang diserahkan dari sebelah belakang. Nampaknya tiada halangan jika 
dikatakan bahawa orang yang diserahkan buku laporan amalannya dari sebelah kiri itu 
juga diserahkan buku laporan amalannya itu dari sebelah belakangnya. Ini adalah 
gambaran manusia yang hampa dan kecewa. 



Kita tidak mengetahui hakikat buku laporan amalan dan bagaimana ia diserahkan 
dari sebelah kanan atau sebelah kiri atau dari belakang, tetapi apa yang dapat kita 
simpulkan dari ayat yang pertama ialah golongan itu akan mendapat keselamatan dan 
dari ayat yang kedua ialah golongan ini akan mendapat kebinasaan. Itulah dua hakikat 
yang dikehendaki supaya kita mempercayainya dengan penuh keyakinan. Dan segala 
gambaran yang lain adalah dituju untuk menghidupkan pemandangan dan mendalamkan 

keberkesanannya di dalam hati kita. Hanya Allah jua yang mengetahui apa yang 
sebenar akan berlaku dan bagaimana caranya ia akan berlaku. 

Manusia yang malang ialah manusia yang menghabiskan umur hidupnya di bumi 
ini di dalam kegiatan maksiat, dosa dan kesesatan dengan menderita kepenatan dan 
keletihan. Manusia yang seperti ini kelak akan mengetahui kesudahannya dan akan 
menghadapi untung nasibnya. Di waktu itu ia akan sedar bahawa kepenatan yang akan 
dideritainya pada kali ini (di Akhirat) adalah satu kepenatan yang amat panjang yang 
tiada batas kesudahannya, kerana itulah ia memanggil kebinasaan atau maut supaya 
menyelamatkannya dari kecelakaan itu. Dan andainya seseorang itu berdo'a supaya 
terus binasa atau mati untuk menghindarkan dirinya dari kecelakaan, bererti ia tidak mempunyai 
sebarang tempat pedindungan lagi untuk menyelamatkannya, kerana itu tiada lain yang 
diimpikannya melainkan maut sahaja. 

Inilah yang dimaksudkan oleh penyajak al-Mutanabbi dalam sebuah sajaknya yang 
menggambarkan bahawa keberatan penyakit anda dikira telah sampai kemuncak apabila 
anda memandang maut itu sahaja yang boleh menjadi penawarnya dan maut sahaja 
menjadi satu-satunya impian anda. 

Tetapi yang lebih celaka dari segala kecelakaan ialah: 

f s' s’ * s s 

12. "Dan dia akan masuk ke dalam Neraka yang menjulang marak." 

Dan inilah kecelakaan yang mahu dihindarinya dengan memanggil maut supaya 
menyelamatkan dirinya dari kecelakaan itu, tetapi jauh bumi dari langit. 

(Pentafsiran ayat-ayat 13-15) 

Di hadapan pemandangan manusia yang malang itu, al-Qur'an kembali sebentar 
ke zaman silamnya yang telah membawa kecelakaan kepadanya itu: 

13 . "Sesungguhnya (ketika di dunia dahulu) ia sentiasa bersukaria dalam 
keluarganya." 

H. 'Sesungguhnya dahulu dia menyangka bahawa dia tidak akan kembali 
(kepada Tuhannya)." 

Demikianlah keadaannya di dunia dahulu, tetapi kini kita bersama al-Qur'an sedang 
berada pada Hari Hisab dan Balasan. Kita telah meninggalkan bumi jauh di belakang kita 
iaitu jauh dari segi waktu dan jauh dari segi tempat. 




13. "Sesungguhnya (ketika di dunia dahulu) ia sentiasa bersukaria dalam 
keluarganya." 



Cara Hidup Dan 
Cara Berfikir 
Orang-orang Yang 
Bernasib Malang 
Di Akhirat Semasa 
Berada Di Dunia 



Dahulu ia sentiasa bersukaria di dalam kalangan keluarganya hingga 
menyebabkannya lupa terhadap masa depannya dan lalai terhadap balasan-balasan 
yang menunggunya di Akhirat, kerana itu ia tidak membuat apa-apa perhitungan dan 
bekalan terhadap hari itu. 






14. "Sesungguhnya dahulu dia menyangka bahawa dia tidak akan kembali 
(kepada Tuhannya)" 



yang telah menciptakannya. Andainya ia berfikir bahawa pada akhir penjelajahan 
hidupnya ia akan kembali kepada Tuhannya tentulah ia menyimpan bekalan dan 
membuat sesuatu untuk menghadapi Hari Hisab. 




15. "Malah sebenarnya Tuhannya sentiasa melihat tindak-tanduknya." 



Maksudnya, dia menyangka bahawa dia tidak akan kembali kepada Allah. Tetapi 
sebenarnya Allah mengetahui segala gerak langkahnya dan akan membalas segala 
tindak-tanduknya. Demikianlah nasibnya apabila perjalanannya berakhir kepada 
kesudahan yang telah ditetapkan dalam ilmu Allah dan terpaksa dihadapinya 

Gambaran si malang yang sedang bersukaria bersama keluarganya di dalam 
kehidupan dunia yang pendek dan penat itu dipadankan pula dengan gambaran orang 
yang berbahagia yang pulang ke pangkuan keluarganya di dalam kehidupan Akhirat 
yang kekal, bebas, indah, bahagia, senang-lenang dan sunyi dari segala bentuk kepenatan 
dan kepayahan. 



(Pentafsiran ayat-ayat 16 - 19) 

Setelah selesai dari pengembaraan yang luas dan banyak meninggalkan kesan yang 
mendalam, iaitu pengembaraan yang membabitkan berbagai-bagai pemandangan dan 

berbagai-bagai pembicaraan itu, mereka dibawa kembali kepada pemandangan- 
pemandangan alam yang dihayati mereka, sedangkan mereka lalai dari memerhatikan 
hikmat yang disarankan oleh pemandangan-pemandangan itu, iaitu hikmat pentadbiran 
dan perencanaan Allah yang merangkuli alam buana dan diri mereka. Dan Allah 
menentukan perencanaan-Nya dengan rapi peringkat-peringkat perubahan keadaan 
yang melalui mereka: 

1 j. 

L 

16. "Sesungguhnya Aku bersumpah dengan cahaya merah (di waktu senja)." 







17. "Dan demi malam dan segala apa yang dilindunginya." 




18. "Demi bulan ketika ia mengambang penuh purnama." 




19. "(Wahai insan!) Sesungguhnya kamu akan menunggang (peringkat 
perkembangan hidup) setingkat demi setingkat." 



Tujuan Allah bersumpah dengan pemandangan alam ialah supaya hati manusia 
merenunginya dan menerima saranan-saranan dan projeksi-projeksinya. Pemandangan- 
pemandangannya itu mempunyai satu ciri istimewa yang menumpukan perasaan 
khusyu' yang tenang tenteram dengan perasaan gentar terhadap keagungan Allah. 
Pemandangan-pemandangan ini pada umumnya sesuai dengan pemandangan- 
pemandangan di bahagian awal surah ini. 



Waktu cahaya senja yang merah ialah waktu yang menimbulkan perasaan khusyu' 
dan gerun selepas terbenamnya sang suria, iaitu waktu jiwa diselubungi rasa kagum yang 
tenang dan mendalam, waktu hati merasakan erti perpisahan atau selamat tinggal dan 
segala perasaan sedih dan pilunya, merasakan kehebatan hari malam yang mendatang, 
merasakan kesepian di dalam kegelapan malam yang sedang merangkak, dan akhirnya 
seluruh hati diselimuti perasaan khusyu', perasaan takut yang sulit dan perasaan sunyi 
yang tenang. 



/ , s s 






Saranan Waktu 
Senja Yang Dise- 
lubungi Cahaya 
Merah 



17. "Dan demi malam dan segala apa yang dilindunginya." 

Saranan Waktu 
Malam Dengan Isi 
Kandungannya 



Saranan Bulan 
Purnama Raya 



Maksudnya, waktu malam dengan segala apa yang terkumpul dan terkandung di 
dalamnya. Di sini waktu malam disebut dengan ungkapan yang begitu umum, begitu 
majhul dan begitu menggerunkan. Memang hari malam mengumpul dan mengandungi 
seribu satu macam benda dan perkara. Renungan mengembara begitu jauh untuk 
menghitungkan segala sesuatu yang dikumpul dan dikandung malam yang terdiri dari 
benda, hidup-hidupan, peFistiwa-peristiwa, perasaan-perasaan dan berbagai-bagai 
alam yang tersembunyi di dalam lubang-lubang bumi dan lubuk-lubuk hati, kemudian 
renungan itu pulang kembali dari pengembaraannya yang jauh tanpa mendapatkan 
semua gambaran yang dikandungkan oleh sepotong ayat yang pendek ini: 

17. "Dan demi malam dan segala apa yang dilindunginya." 

Ungkapan yang mendalam dan aneh ini telah membuat malam diselubungi 
perasaan takut dan gerun, perasaan khusyu' dan sunyi yang selaras dengan waktu senja 
yang merah yang samar-samar menimbulkan perasaan takut, gerun dan sunyi. 




18. "Demi bulan ketika ia mengambang penuh purnama." 

Ini satu lagi pemandangan yang tenang, indah dan menarik iaitu pemandangan 
bulan di malam-malam ia mengambang penuh memandikan bumi dengan cahayanya 
yang romantis, menimbulkan perasaan khusyu', menyarankan sunyi sepi dan 
merangsangkan penjelajahan yang jauh di alam-alam nyata dan alam-alam yang tersembunyi 
di lubuk perasaan. Ia memberi suasana yang berkait rapat dengan suasana cahaya senja 
yang merah, suasana malam dan segala apa yang dilindunginya. Kedua-duanya bertemu 
dalam keagungan, khusyu' dan sunyi sepi. 

Semua pemandangan alam yang indah, agung, gemilang, menggerun dan 
mengilhamkan itu dipetik oleh al-Qur'an dengan petikan-petikan segera untuk berbicara 
dengan hati manusia yang lalai dari merenungi firman-firman-Nya mengenai kejadian- 
kejadian alam. Pemandangan-pemandangan itu dikemukakan dengan sumpah supaya 
pemandangan-pemandangan itu dapat diterapkan dengan jelas di dalam perasaan dan 
hati manusia, iaitu dapat diterapkan dengan segala dinamikannya dan keindahannya, 
dengan segala saranan dan projeksinya, juga dengan segala pengertiannya yang 
membuktikan qudrat kuasa Allah yang mengendalikan perencanaan alam ini, yang 
mengatur segala gerak langkahnya dan yang menyusun segala perubahan keadaan- 
keadaannya termasuk keadaan-keadaan manusia, sedangkan manusia terus lalai: 

19- "(Wahai insan!) Sesungguhnya kamu akan menunggang (peringkat 

perkembangan hidup) setingkat demi setingkat." 

Maksudnya, kamu akan mengalami keadaan demi keadaan menurut perencanaan- 
perencanaan dan keadaan-keadaan yang telah ditetapkan oleh Allah. Dalam ayat ini 
pengalaman manusia yang menempuh keadaan-keadaan yang berubah itu diungkapkan 
dengan kata-kata "menunggang" kerana ungkapan menunggang bahaya, malapetaka dan 
keadaan-keadaan itu merupakan satu ungkapan yang lumrah di dalam bahasa Arab 
seperti kata bidalan mereka: "Orang yang susah sanggup menunggang segala kesulitan 
dan pandai pula menunggangnya", seolah-olah keadaan-keadaan itu merupakan 
binatang-binatang kenderaan yang ditunggang manusia satu demi satu. Setiap binatang 
itu membawa mereka dari satu perhentian ke satu perhentian yang baru mengikut 
kehendak perencanaan Allah yang menuntun binatang-binatang itu bersama-sama 
penunggang-penunggangnya. Perjalanan-perjalanan itu diatur rapi sama seperti ia 
mengaturkan keadaan-keadaan alam yang berubah-ubah seperti waktu senja yang 
merah, waktu malam dengan segala isinya dan bulan mengambang penuh purnama. 
Mereka akan terus berjalan sehingga sampai kepada Allah sebagaimana telah dijelaskan 
oleh ayat-ayat yang silam. 

Penjelasan yang tersusun rapi di dalam bahagian-bahagian surah ini dan 
perpindahannya yang halus dari satu pembicaraan ke satu pembicaraan dan dari satu 
pengembaraan ke satu pengembaraan merupakan salah satu sifat al-Qur'an yang indah. 

(Pentafsiran ayat-ayat 20-21) 

Dalam suasana pemandangan-pemandangan yang akhir ini, juga pemandangan- 
pemandangan dan pengembaraan yang terdahulu di dalam surah ini, Allah menyatakan 
kehairanan-Nya terhadap sikap orang-orang yang masih tidak mahu beriman walaupun 
mereka berdiri di depan berbagai-bagai kejadian alam yang mengilham dan memberi 
bukti-bukti keimanan yang terdapat pada diri mereka dan pada alam buana semuanya: 

20. "Mengapakah mereka tidak mahu beriman?" 




21. "Dan mengapa apabila dibaca kepada mereka al-Qur'an, mereka tidak 
sujud?" 

Ya, mengapakah mereka tidak mahu beriman? 



Manusia Menempuh 
Berbagai-bagai 
Situasi Perubahan 
Sepanjang Masa 
Hidupnya 



Golongan Manusia 
Yang Memandang 
Sepi Kepada Sara- 
nan-saranan Alam 
Dan Al-Qur'an 

Bukti-bukti yang menyarankan keimanan yang terdapat dalam pemandangan- 
pemandangan alam dan keadaan-keadaan perubahan yang dilalui manusia sentiasa 
berdepan dengan hati manusia di mana sahaja mereka berada. Bahkan kejadian-kejadian 
alam yang mencetuskan iman itu terdapat begitu banyak, begitu mendalam, begitu 
kuat dan begitu berat dalam neraca hakikat sehingga mereka tidak dapat melarikan 
diri dari kepungannya. Kejadian-kejadian itu membisik dan memanggil mereka apabila 
mereka memberi telinga dan hati kepadanya. 







20. "Mengapakah mereka tidak maha beriman?" 



$ b jiij j 



21. "Dan mengapa apabila dibaca kepada mereka al-Qur'an, mereka tidak 
sujud?" 



Allah berbicara dengan manusia dengan menggunakan bahasa fitrah. Ia membuka 
pintu hati mereka kepada kejadian-kejadian alam yang mengilhamkan iman dan 
menunjukkan bukti-buktinya yang terdapat pada diri mereka dan terdapat di merata 
pelosok alam, la membangkitkan di dalam hati mereka perasaan taqwa, khusyu', ta'at dan 
tunduk kepada Allah Pencipta alam. Inilah yang dimaksud dengan "sujud" dalam ayat tadi. 



Alam ini amat indah dan amat memberi ilham. Di alam ini terdapat berbagai-bagai 
kejadian yang mencetuskan setinggi-tinggi perasaan respon khusyu' dan patuh di dalam 
hati manusia. 



Al-Qur'an juga amat indah dan amat memberi ilham. Di dalam lembaran-lembaran 
al-Qur'an terdapat berbagai-bagai ayat yang memberi ilham dan menghubungkan hati 
manusia dengan alam yang indah dan dengan Penciptanya Yang Maha Agung. Di dalam 
al-Qur'an tercurah hakikat alam yang agung yang membayangkan hakikat Penciptanya 
Yang Maha Agung. 



(Pentafsiran ayat-ayat 22 • 25) 



Sifat Dan Tabiat 
Orang Kafir Yang 
Tidak Berubah 



Ini sungguh aneh. Kemudian Allah menerangkan hakikat orang-orang kafir dan 
untung nasib yang menunggu mereka: 




22. "Sebenarnya orang-orang yang kafir itu sentiasa mendustakan (ajaran 
yang benar)." 

23. "Sedangkan Allah lebih mengetahui segala apa yang disembunyikan (di 
dalam hati mereka)." 

Maksudnya, orang-orang kafir itu selama-lamanya mendustakan ajaran yang benar. 
Itulah tabiat dan sifat asli mereka, tetapi Allah mengetahui segala rahsia dalam dada 
mereka, segala kejahatan dan niat-niat curang dan motif-motif pendustaan yang 
tersimpan di dalam hati mereka. 

Sampai di sini cerita mereka ditamatkan dan firman-Nya secara langsung 
dihadapkan kepada Rasulullah s.a.w.: 

2 4 . "Oleh itu, (wahai Muhammad!) Sampaikan kepada mereka berita gembira 
bahawa mereka akan mendapat azab yang amat pedih." 



Alangkah dahsyatnya berita gembira itu, iaitu berita gembira yang sama sekali 
tidak menggembirakan dan sekaligus itu juga diterangkan untung nasib yang menunggu 
orang-orang Mu'min yang tidak mendustakan ajaran Allah dan bersedia dengan amalan- 
amalan yang salih untuk masa depan mereka. Penerangan ini diberikan dalam bentuk 
pengecualian dari untung nasib orang-orang kafir yang mendustakan kebenaran itu: 



s . ✓ A //>< >/' /■/' (j 'i 

25. "Kecuali orang-orang yang beriman dan mengerjakan amalan-amalan yang 
salih. Mereka akan mendapat pahala yang tidak putus-putus." 



Inilah yang dipanggil dalam istilah bahasa Arab (pengecualian 

yang terputus), kerana orang-orang yang beriman dari awal lagi tidak termasuk dalam 
berita gembira yang hitam itu, kemudian mereka dikecualikan darinya, tetapi 
pengungkapan sedemikian rupa lebih merangsangkan perhatian kepada perkara yang 
dikecualikan itu. 



Maksudnya, pahala yang tidak putus ialah pahala yang berterusan di negeri Akhirat 
yang kekal abadi. Dengan senikata yang tegas dan ringkas ini tamatlah surah yang 
pendek ungkapannya ini, tetapi jauh jangkauannya di ruang alam dan di lubuk-lubuk 
hati nurani manusia. 



